দূরপাল্লার ট্রেনের টিকিটে জালিয়াতি আটকাতে কঠোর পদক্ষেপ রেলের

কলকাতা: দূরপাল্লার ট্রেনের টিকিটে জালিয়াতি ও যাত্রী হয়রানি রুখতে একাধিক ব্যবস্থা নিয়েছে ভারতীয় রেল (Indian Railway)। রেল বোর্ডের সদস্য হিতেন্দ্র মালহোত্রা বৃহস্পতিবার কলকাতায় জানান, অনলাইনে বুকিং শুরু হতেই মুহূর্তে টিকিট শেষ হয়ে যাওয়া নিয়ে বহু অভিযোগ উঠেছিল। তদন্তে ধরা পড়ে, অসাধু চক্র কৃত্রিমভাবে টিকিটের অভাব তৈরি করছিল (Local News)।

এই প্রবণতা ঠেকাতে আইআরসিটিসির বুকিং সফটওয়্যারে বড় পরিবর্তন আনা হয়েছে। যাতে কৃত্রিম বুদ্ধিমত্তা বা বিশেষ প্রযুক্তি ব্যবহার করে একসঙ্গে বিপুল পরিমাণ টিকিট কেনা না যায়। পাশাপাশি টিকিট বুকিংয়ের সময় আধার যাচাই বাধ্যতামূলক করা হয়েছে। ফলে বেনামে টিকিট কেনার সুযোগ কার্যত বন্ধ হয়েছে।

আরও পড়ুন: মোহন ভাগবতের জন্মদিনে কলম ধরেলেন মোদি! কী লিখলেন?

তবে মালহোত্রা স্বীকার করেন, কিছু রুটে যাত্রী চাপ অতিরিক্ত থাকায় টিকিটের ঘাটতি থেকে যাচ্ছে। সেই সব রুটে ট্রেনের সংখ্যা বাড়ানোর প্রক্রিয়া শুরু হয়েছে বলেও তিনি জানান।

রেলের তরফে জানানো হয়েছে, টিকিটের কালোবাজারি রুখতে বিভিন্ন রাজ্যে রেলওয়ে প্রোটেকশন ফোর্স ও বাণিজ্যিক বিভাগের যৌথ টিম বিশেষ অভিযান চালাচ্ছে। ইতিমধ্যেই একাধিক ক্ষেত্রে দালালদের গ্রেফতার করা হয়েছে এবং বেআইনি সফটওয়্যার ব্যবহার করে টিকিট কাটার চক্র ভেঙে দেওয়া হয়েছে।

পাশাপাশি যাত্রীদের অভিযোগ জানাতে আলাদা হেল্পলাইন ও অনলাইন মনিটরিং ব্যবস্থা চালু করা হয়েছে। কর্মকর্তাদের দাবি, নতুন প্রযুক্তি ও কড়া নজরদারি একসঙ্গে চালু হওয়ায় টিকিট জালিয়াতির প্রবণতা উল্লেখযোগ্যভাবে কমেছে এবং ভবিষ্যতে আরও সুরক্ষিত হবে টিকিট বুকিং প্রক্রিয়া।